Folketing
2002-02-27

Vi har været hele vejen rundt, om vi skulle gøre mere ved handelsflåden, og hvad vi kunne gøre. Men kendsgerningen er, at handelsflåden jo består af danske og udenlandske skibe, og danske skibe i den danske handelsflåde har faktisk en rigtig, rigtig god selvjustits, og endelig bevæger de sig jo mest i internationale farvande. Kommer de i nærheden af danske kyster, jamen så er det jo ofte for sent, som det viste sig med ham dér ved Kronborg, så kan man jo ikke nå at gøre noget ved det. Men det er jo en international indsats at gøre noget på det område her. Bare det, at vi beskæftiger os med området, mener vi har en præventiv virkning i sig selv, så derfor håber jeg ikke, at den time, eller tre kvarter kan vi vel nøjes med, vi har brugt på det her i Folketingssalen den her gang, har været helt spildt. Vi takker for modtagelsen og vil selvfølgelig prøve at arbejde videre med det under udvalgsbehandlingen og se, om der kan blive et eller andet grundlag for at arbejde videre.